Foto’s: Hordes ruk op na wrede moord op jong boerFamilie van die vermoorde Brendin Horner, boere, verteenwoordigers van landbou-organisasies en lede van die gemeenskap en omliggende gebiede het Dinsdagoggend na die Senekal-landdroshof opgeruk. Die wrede moord op Horner het woede en verslaentheid tot gevolg gehad en mense is versoek om die hofverskyning van die twee verdagtes wat kort na die moord in hegtenis geneem is, by te woon. Boere het met trekkers op Senekal toegesak terwyl mense voor die hof met plakkate en baniere bymekaargekom het. Brendin Horner (21), ‘n plaasbestuurder, is wreed vermoor. (Foto: Facebook) Die 21-jarige Horner se liggaam is Vrydagoggend vroeg in ŉ veld op ŉ plaas in die omgewing van Paul Roux in die Vrystaat aangetref. Hy het glo verskeie steekwonde, asook ŉ kopwond gehad. Sy kneukels was na verneem word bebloed soos wat hy glo sy aanvallers probeer afweer het. Die twee verdagtes, onderskeidelik 32 en 43 jaar oud, is Saterdag in Fateng tse Ntho in Paul Roux in hegtenis geneem. “Bloedbevlekte klere en skoene is gevind en sal vir forensiese toetse gestuur word. Die twee mans is glo veediewe en die oorledene het hulle moontlik op daardie noodlottige dag gesien,” het brig. Motantsi Makhele vroeër gesê. Horner se liggaam was met ŉ tou aan ŉ paal vasgemaak in ŉ stuk veld op die plaas waar hy gewerk het. Hy was ŉ plaasbestuurder vir Gilly Scheepers, eienaar van die Bloukruin-boerdery in die omgewing.